b"\n_START_ARTICLE_\nMare de D\xc3\xa9u de la Font de Fontcoberta\n_START_SECTION_\nDescripci\xc3\xb3\n_START_PARAGRAPH_\n\xc3\x89s una petita construcci\xc3\xb3 d'una nau, de volta lleugerament apuntada i un absis  semicircular, actualment desaparegut per\xc3\xb2 que es pot entreveure en la fonamentaci\xc3\xb3 que n'ha restat. La porta principal era lateral, situada al mur de migjorn, de mig punt, en bon estat i molt refeta en la part superior. Els carreus dels murs, de travert\xc3\xad d'Espolla, estan for\xc3\xa7a ben disposats per filades i ben tallats, amb mesures regulars de 20/25 X 30/40 cm. A l'interior, la nau t\xc3\xa9 tres arcuacions que permeten rebaixos formant capelletes i que, amb la port lateral, resten situades sim\xc3\xa8tricament. Una imposta en cavet recorre els murs laterals. Al segle XV s'hi afeg\xc3\xad un porxo i es cre\xc3\xa0 un nou acc\xc3\xa9s a ponent, tot i que l'actual porta data del 1772, sobre el qual hi ha un campanar d'espadanya de dues obertures d'arc de mig punt, coberta amb teula \xc3\xa0rab a dues vessants; aquest conjunt hauria sofert nombroses reformes. La construcci\xc3\xb3 rom\xc3\xa0nica d'aquesta capella s'h de situar probablement dins el segle XII.\n_START_SECTION_\nHist\xc3\xb2ria\n_START_PARAGRAPH_\nOrigin\xc3\xa0riament era una estructura d'una nau amb absis semicircular. Posteriorment s'enderroc\xc3\xa0 l'absis de la qual encara s\xc3\xb3n visibles els fonaments. A la fa\xc3\xa7ana hi ha la inscripci\xc3\xb3 17... El 1415 ja existia el p\xc3\xb2rtic i fou renovat el 1433, en atenci\xc3\xb3 als peregrins que hi anaven a guarir-se amb l'aigua que manava de la font. El retaule actual \xc3\xa9s del segle XIX. Posteriorment, el 1453, la reina Maria, esposa i lloctinent d'Alfons V d'Arag\xc3\xb3, subscrigu\xc3\xa9 els nous estatuts de la confraria de la Mare de D\xc3\xa9u. El 1517 s'acab\xc3\xa0 el retaule g\xc3\xb2tic."